លោក Blinken៖ អាមេរិក​ជំរុញ​ឲ្យ​កម្ពុជា​រៀបចំការ​បោះឆ្នោត​បែប​​ពហុបក្ស​«ពិតប្រាកដ»​នៅ​ឆ្នាំ​ក្រោយ
លោក Blinken បាន​ថ្លែង​ថា៖ «យើង​ក៏​បាន​ពិភាក្សា​គ្នា​អំពី​សារៈសំខាន់​នៃ​ការ​ពង្រឹង​លទ្ធិ​ប្រជាធិបតេយ្យ​នៅ​កម្ពុជា ហើយ​ជាពិសេស​ ក្នុង​ការ​ធានា​ថា ការ​បោះឆ្នោត​ដែល​នឹង​កើត​ឡើង​នៅ​ឆ្នាំក្រោយ​នេះ នឹង​ធ្វើ​ឡើង​ដោយ​ការចូលរួម​ពីតំណាង​គ្រប់​ភាគី​និង​ផ្តល់ឳកាស​ស្មើភាព​គ្នា​យ៉ាង​ពិត​ប្រាកដ»។
ទីក្រុង Chicago រដ្ឋ Illinois — នៅក្នុងដំណើរទស្សនកិច្ចរយៈពេលពីរថ្ងៃនៅកម្ពុជា រដ្ឋមន្ត្រីការបរទេសសហរដ្ឋអាមេរិក បានជំរុញឲ្យរដ្ឋាភិបាលកម្ពុជារៀបចំឲ្យមានការបោះឆ្នោតបែបសេរីពហុបក្សពិតប្រាកដ ដែល «តំណាងនិងរួមបញ្ចូលពលរដ្ឋគ្រប់រូប»។ រដ្ឋមន្ត្រីការបរទេសសហរដ្ឋអាមេរិកលោក Antony Blinken បានថ្លែងទៅកាន់លោកនាយករដ្ឋមន្ត្រី ហ៊ុន សែន ថា សហរដ្ឋអាមេរិកគាំទ្រដំណើរការលទ្ធិប្រជាធិបតេយ្យពិតប្រាកដនៅកម្ពុជា ដោយលោកថា កម្ពុជាធ្លាប់សម្រេចបានប្រជាធិបតេយ្យបែបនេះពីមុនរួចមកហើយ។ លោក Blinken ដែលជាប្រមុខការទូតជាន់ខ្ពស់អាមេរិកបង្អស់ដែលបានធ្វើដំណើរទស្សនកិច្ចនៅកម្ពុជា បានលើកឡើងអំពីខ្លឹមសារខ្លះៗនៃជំនួបរបស់លោកជាមួយនឹងលោក ហ៊ុន សែន នៅក្នុងបទសម្ភាសន៍ផ្តាច់មុខមួយជាមួយក្រុមអ្នកសារព័ត៌មានវីអូអេប្រចាំរាជធានីភ្នំពេញ កាលពីថ្ងៃសុក្រ ទី ៥ ខែសីហានេះ។ លោក Blinken បានថ្លែងថា៖ «យើងក៏បានពិភាក្សាគ្នាអំពីសារៈសំខាន់នៃការពង្រឹងលទ្ធិប្រជាធិបតេយ្យនៅកម្ពុជា ហើយជាពិសេស ក្នុងការធានាថា ការបោះឆ្នោតដែលនឹងកើតឡើងនៅឆ្នាំក្រោយនេះ នឹងធ្វើឡើងដោយការចូលរួមពីតំណាងគ្រប់ភាគីនិងផ្តល់ឳកាសស្មើភាពគ្នាយ៉ាងពិតប្រាកដ»។ លោក Antony Blinken ក៏បានសង្កត់ធ្ងន់ជំហររបស់រដ្ឋាភិបាលអាមេរិក ពាក់ព័ន្ធនឹងដំណើរការលទ្ធិប្រជាធិបតេយ្យនៅកម្ពុជាថា៖ «ហើយសហរដ្ឋអាមេរិក មិនគាំទ្របុគ្គល ឬគណបក្សណាមួយនោះទេ។ យើងគាំទ្រដំណើរការមួយ នោះគឺដំណើរការប្រជាធិបតេយ្យ ដែលអនុញ្ញាតឲ្យពលរដ្ឋគ្រប់រូបនៅកម្ពុជា យល់ថាពួកគេត្រូវបានតំណាងនៅក្នុងការបោះឆ្នោត និងនៅក្នុងជួររដ្ឋាភិបាល»។ កម្ពុជាទើបតែបានរៀបចំការបោះឆ្នោតជ្រើសរើសក្រុមប្រឹក្សាឃុំសង្កាត់អាណត្តិទី ៥ កាលពីដើមខែមិថុនាកន្លងទៅ ដោយលទ្ធផលផ្លូវការបានបង្ហាញថា គណបក្សកាន់អំណាចរបស់លោកនាយករដ្ឋមន្ត្រី ហ៊ុន សែន បានឈ្នះការបោះឆ្នោតនេះ ដោយមានសមាជិកបក្សគ្រប់គ្រងតំណែងជាមេឃុំនិងចៅសង្កាត់ស្ទើរតែគ្រប់ខេត្តក្រុង។ ចាប់តាំងពីឆ្នាំ ២០១៧ មក ដំណើរការលទ្ធិប្រជាធិបតេយ្យនៅកម្ពុជា ជាពិសេសសិទ្ធិក្នុងការធ្វើនយោបាយបែបប្រឆាំង និងសិទ្ធិសេរីភាពមូលដ្ឋានក្នុងការបញ្ចេញមតិ ត្រូវបានធ្លាក់ចុះខ្លាំង ដោយមានការប្តឹងផ្តល់មេដឹកនាំនានាមកពីគណបក្សប្រឆាំង ដូចជាគណបក្សសង្គ្រោះជាតិ និងគណបក្សភ្លើងទៀន និងការចាប់ខ្លួន និងកាត់ទោសសកម្មជននយោបាយ សិទ្ធិមនុស្ស និងបរិស្ថាន ឲ្យជាប់ពន្ធនាគារពីបទក្បត់ជាតិនិងបទញុះញង់ជាដើម។ កម្ពុជានឹងរៀបចំការបោះឆ្នោតថ្នាក់ជាតិអាណត្តិទី ៧ នៅឆ្នាំ ២០២៣៕